Mukbang, jossa syödään mustekalaa ja porsaan vatsaa.
**Mukbang** (hangul: 먹방; hanja: 먹放; uudistettu latinisaatio: *meokbang*; kirjaimellisesti *syömislähetys*) on suoratoisto-ohjelma, jossa seurataan henkilön syömistä. Nimitys on yhdistelmä koreankielisistä sanoista *meokneun* (hangul: 먹는, ’syöminen’) ja *bangsong* (hangul: 방송; hanja: 放送, ’lähetys’).

Ensimmäiset mukbang-ohjelmat alkoivat eteläkorealaisessa AfreecaTV-suoratoistopalvelussa, mutta ilmiö on sittemmin levinnyt muun muassa YouTubeen. Laajaan suosioon se nousi vuoden 2015 tienoilla.

Mukbang-ohjelmassa pääosassa on isäntä, joka syö yksin tai seurassa ja kommunikoi jatkuvasti katsojan kanssa. Joissain lähetyksissä tehdään haasteita, kuten 10 000 kalorin haaste tai 100 kananugetin haaste. Lähetykset saattavat kestää jopa tunnin.

Syyt
----

Yhdeksi syyksi ilmiön suosiolle on esitetty yksinäisyyttä, koska Koreassa syödään perinteisesti yhdessä jaetuilta lautasilta. Korealaisessa kulttuurissa syöminen on myös perinteisesti ollut yhteisöllinen tapahtuma. Yksin asuvat, joita on Koreassa koko ajan vain enemmän, käyttävät mukbangia välttääkseen yksinäisyyden tunteen.

Toisille katsojille sisällössä on viihdearvoa tai he nauttivat mahdollisesta ASMR-sisällöstä, jonka muodostavat lähetyksissä kuultavat syömis- ja ruoanlaittoäänet. Jotkut katsovat mukbangia seksuaalisista syistä. On myös sellaisia katsojia, jotka ovat itse laihdutuskuurilla ja pyrkivät mukbangia katsomalla saamaan syömisestä saatavaa tyydytystä. Osa tällaisista katsojista sairastaa syömishäiriötä ja saattaa siitä syystä myös kuluttaa sisältöä erityisen paljon.

Vaikutukset
-----------

Erään tutkimuskatsauksen mukaan mukbangilla saattaa olla niin hyviä kuin huonojakin vaikutuksia katsojaan. Se saattaa vähentää yksinäisyyden tunnetta ja antaa katsojalle mahdollisuuden kuulua verkon kautta sosiaaliseen yhteisöön. Osa katsojista pitää ryhmässä syömistä epämukavana, ja he saattavat mukbangin avulla saada paremman ruokahalun tai enemmän rohkeutta sosiaalisia tilanteita varten. Joitain katsojia mukbang puolestaan auttaa olemaan ahmimatta.

Toisaalta on epäilty, että mukbangilla olisi huono vaikutus katsojien pöytätapoihin ja syömistottumuksiin. Erään teorian mukaan sellaiset lähetykset, joissa sisällöntuottaja syö lyhyessä ajassa hyvin paljon ruokaa, saattavat helposti kannustaa katsojia suurentamaan ateriakokojaan tai jopa ahmimiskäyttäytymiseen. Onkin olemassa myös sellaisia katsojia, jotka päätyvät ahmimaan mukbangin katsomisen jälkeen.

Lähteet
-------

1. 1 2  What is 'mukbang'? Inside the viral Korean food YouTube trend *today.com*. Viitattu 8.5.2021. (englanniksi)
2. ↑  Joe Tidy: Mukbang: Why is China clamping down on eating influencers? *bbc.com*.  20.8.2020. Viitattu 8.5.2021. (englanniksi)
3. 1 2 3 4  The popularity of eating broadcast: Content analysis of "mukbang" YouTube videos, media coverage, and the health impact of "mukbang" on public *journals.sagepub.com*.  29.1.2020. doi:10.1177/1460458220901360.  Viitattu 8.5.2021. (englanniksi)
4. ↑  [Culture & Biz 대한민국은 왜 ‘먹방’에 열광하나] *economyinsight.co.kr*.  2015. Viitattu 8.5.2021. (englanniksi)
5. ↑  Stephen Evans: The Koreans who televise themselves eating dinner *bbc.com*.  5.2.2015. Viitattu 8.5.2021. (englanniksi)
6. ↑  Inside the rise of 'mukbang' eating videos *ABC News*.  29.6.2023. Viitattu 18.9.2023. (englanniksi)
7. ↑  Astrid, Natalie: Mukbang Culture *Martini Shot*.  19.8.2021. Viitattu 18.9.2023. (englanniksi)
8. 1 2 3  Kircaburun, Kagan, Harris, Andrew, Calado, Filipa & Griffiths, Mark: The Psychology of Mukbang Watching: A Scoping Review of the Academic and Non-academic Literature.  *International Journal of Mental Health and Addiction*, 1.8.2021, 19. vsk, nro 4, s. 1190–1213. doi:10.1007/s11469-019-00211-0. ISSN 1557-1882. Artikkelin verkkoversio.  (englanniksi)
9. 1 2  Strand, Mattias & Gustafsson, Sanna Aila: Mukbang and Disordered Eating: A Netnographic Analysis of Online Eating Broadcasts.  *Culture, Medicine, and Psychiatry*, 1.12.2020, 44. vsk, nro 4, s. 586–609. doi:10.1007/s11013-020-09674-6. ISSN 1573-076X. Artikkelin verkkoversio.  (englanniksi)